b"\n_START_ARTICLE_\nCarrer Joan Maragall\n_START_SECTION_\nN\xc3\xbamero 3\n_START_PARAGRAPH_\nL'edifici situat al n\xc3\xbamero 3 del carrer Joan Maragall de Figueres forma part de l'Inventari del Patrimoni Arquitect\xc3\xb2nic de Catalunya. Edifici entre mitgeres situat a prop de l'Ajuntament. \xc3\x89s un edifici de planta baixa i tres pisos amb coberta terrassada. La planta baixa ha estat rehabilitada per a tenir un \xc3\xbas comercial, per\xc3\xb2 la resta de l'edifici mant\xc3\xa9 el parament original. Cadascun dels pisos t\xc3\xa9 quatre finestres. Les del primer pis estan agrupades per una balconada correguda. Al segon pis la balconada correguda nom\xc3\xa9s afecta a les dues centrals, i les dues laterals tenen balcons individuals; al tercer pis totes les obertures tenen balcons individuals. Els balcons del primer i segon pis, s\xc3\xb3n de ferro forjat i es troben decorats amb elements geom\xc3\xa8trics a la base. Les finestres del dos pisos superiors estan decorades per un guardapols decorat amb ornaments florals al centre i als costats.\n_START_SECTION_\nN\xc3\xbamero 4\n_START_PARAGRAPH_\nL'edifici situat al n\xc3\xbamero 4 del carrer Joan Maragall de Figueres forma part de l'Inventari del Patrimoni Arquitect\xc3\xb2nic de Catalunya. Edifici entre mitgeres molt proper a l'Ajuntament. \xc3\x89s un edifici de planta baixa i dos pisos amb coberta terrassada. La planta baixa ha estat rehabilitada per a donar-li un \xc3\xbas comercial motiu pel qual no conserva les obertures originals. Els dos pisos superiors tenen la mateixa ordenaci\xc3\xb3. Dues obertures amb una balconada correguda de ferro forjat i decorada amb elements vegetals. Alhora, aquestes obertures tenen un guardapols de pedra, ben treballat, amb un cap al centre i ornamentaci\xc3\xb3 vegetal als costats. El volad\xc3\xads de l'edifici est\xc3\xa0 suportat per unes m\xc3\xa8nsules decorades amb volutes i decoraci\xc3\xb3 vegetal."